Diari Oficial de la Generalitat Valenciana


Sumari del DOGV 5507, del 08-05-2007 (2007/5188)

ORDE de 5 d'abril de 2007, de la Conselleria de Justícia Interior i Administracions Públiques, de Convocatòria de Concessió de Subvencions, destinades a ajuntaments per a les diferents seus i locals al servei dels cossos de la Policia Local.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5507

Data del DOGV
:   08-05-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/5188


Data del document
:   05-04-2007

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Anàlisi jurídica

 Descriptors 

:   * administració local
    * funcionari
    * policia
    * suport econòmic
    * ajuda pública

L'article 39.b) de la Llei Orgànica 2/1986, de 13 de març, de Forces i Cossos de Seguretat, reconeix a les comunitats autònomes, dins de les seues funcions de coordinació, la d'establir o propiciar l'homogeneïtzació dels diferents cossos de Policia Local en matèria de mitjans tècnics, per a augmentar la seua eficàcia i col·laboració.
La Llei de la Generalitat Valenciana 6/1999, de 19 d'abril, de Coordinació de Policies Locals de la Comunitat Valenciana, en l'article 8.1.c), estableix com una de les funcions del Govern Valencià en matèria de coordinació la de la regulació de sistemes d'homogeneïtzació i homologació d'equips i mitjans tècnics d'actuació, defensa, automoció, comunicacions i la resta de recursos materials, així com en matèria d'estadística i administració.
El marc de la Llei 6/1999, de 19 d'abril, en desplegament de les competències estatutàries sobre coordinació de les policies locals, serveix un model concret de la Policia Local per a la Comunitat Valenciana. Per al desenvolupament d'aquest model la Direcció General d'Interior de la conselleria de Justícia, Interior i Administracions Públiques, ha traçat una sèrie de línies mestres que permeten dibuixar un model modern, professional i eficaç, pròxim al ciutadà i de les seues necessitats reals, preparat per a poder realitzar el servei públic de seguretat, amb la plena eficàcia i garantia que els ciutadans dels pobles es mereixen. Entre aquestes línies mestres es troben les normes que estableixen uns criteris homogenis en mitjans tècnics d'actuació, defensa, automoció, comunicacions i la resta de recursos dels cossos de la Policia Local, i es dicten unes regles jurídiques que vinculen tots els ajuntaments.
En compliment d'aquestes regles, els ajuntaments, a través dels seus diferents cossos de la Policia Local, han fet un inestimable esforç en recursos humans i econòmics per a poder adaptar-se a les normes d'homogeneïtzació que estableix la legislació autonòmica. Aquest esforç s'aguditza d'una manera més preocupant en aquells municipis d'escassa població i, per tant, d'escassos recursos econòmics, que a l'hora d'adaptar-se a les obligacions previstes en l'àmbit reglamentari, han de crear places de policia i, a més a més, suportar el seu manteniment, i tot això a càrrec dels mateixos pressupostos generals de la corporació.
Entre altres elements necessaris per a poder realitzar les seues funcions, i com a element de suport de les seues actuacions, els ajuntaments disposen de locals on s'ubiquen les oficines dels cossos de Policia i on es desenvolupen les seues funcions administratives i de suport tècnic. Aquests locals han de disposar d'una sèrie d'elements constructius adequats a la funció per a la qual serveixen (armers, lavabos, vestidores, etc.) que han de complir amb les més elementals normes higièniques i sanitàries i de seguretat.
Per tal d'ajudar els ajuntaments en la dotació de locals, amb criteris d'homogeneïtzació en la utilització d'aquests mitjans necessaris per a les funcions d'una policia de seguretat moderna, equipada i professional, la conselleria de Justícia, Interior i Administracions Públiques, en el Pressupost de la Generalitat per a l'exercici de 2007, s'ha dotat d'una partida econòmica, amb una quantitat, per a donar resposta a la demanda entre els municipis de la Comunitat Valenciana.
Per tant, fent ús de les competències en matèria d'interior assignades pel Decret 7/2003, de 27 de juny, del president de la Generalitat Valenciana, a la conselleria de Justícia i Administracions Públiques, competències desenvolupades pel Decret 153/2005, de 28 d'octubre, del Govern Valencià, pel qual s'aprova el Reglament Orgànic i Funcional de la conselleria de Justícia, Interior i Administracions Públiques, i d'acord amb el que estableixen l'article 35 de la Llei 5/1983, de 30 de desembre, de Govern Valencià i amb els articles 47 i 47 bis del Text Refós de la Llei de la Hisenda Pública de la Generalitat Valenciana,
ORDE de 5 d'abril de 2007, de la Conselleria de Justícia Interior i Administracions Públiques, de Convocatòria de Concessió de Subvencions, destinades a ajuntaments per a les diferents seus i locals al servei dels cossos de la Policia Local. [2007/5188]Conselleria de Justícia, Interior
i Administracions Públiquesaprovat pel Decret Legislatiu, de 26 de juny de 1991, del Govern de la Generalitat Valenciana.
ORDENE
Primer
L'objecte de la present Orde és convocar la concessió de subvencions destinades als ajuntaments, per a la realització d'obres necessàries per a l'adaptació, reforma i adequació de les guàrdies o oficines de les policies locals, als criteris d'homogeneïtzació dels diferents cossos de Policia Local de la Comunitat Valenciana, durant l'any 2007.
Segon
L'import global màxim destinat a atendre les subvencions, a què es refereix aquesta orde, serà de cent mil euros (100.000 €), a càrrec de l'aplicació pressupostària 07. 03. 01 222.10.VII línia T4289000, dels Pressupostos de la Generalitat per a l'exercici 2007.
Tercer
L'import global màxim, així com tots els tràmits efectuats fins al moment immediat anterior a la resolució de concessió de la subvenció, estaran condicionats a l'existència de crèdit adequat i suficient en el capítol, secció, servei, programa i línia corresponents que s'establisquen en la Llei 11/2006, de 27 de desembre, de Pressupostos de la Generalitat per a l'exercici 2007.
A més, tots els actes dictats s'entendran condicionats al fet que, en dictar la resolució d'adjudicació definitiva de la subvenció, subsistisquen les mateixes circumstàncies de fet i de dret existents en el moment en què van ser produïts els esmentats actes.
Quart
Aprovar les bases per les quals es regula la present convocatòria de subvencions, que figuren com a annex de la present Ordre.
DISPOSICIONS FINALS
Primera
Es delega el secretari autonòmic d'Interior per a la facultat de concedir o denegar aquestes subvencions, i se li autoritza perquè dicte les resolucions i instruccions necessàries per al desplegament i execució de l'esmentada Orde.
Segona
La present Orde entrarà en vigor l'endemà de la seua publicació en el Diari Oficial de la Comunitat Valenciana.
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i amb els articles 10, 14 i 46 de la Llei Reguladora de la Jurisdicció Contenciosa Administrativa la present Orde, que posa fi a la via administrativa, podrà ser recorreguda potestativament en reposició, o bé cabrà plantejar directament un recurs contenciós administratiu, en els terminis i davant dels òrgans que s'indiquen tot seguit:
El recurs de reposició haurà d'interposar-se davant del conseller de Justícia, Interior i Administracions Públiques, en el termini d'un mes, comptador des de l'endemà de la seua publicació.
El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua publicació.
València,5 d'abril de 2007
El conseller de Justícia, Interior i Administracions Públiques
Miguel Peralta Viñes
ANNEX
Bases per les quals es regula la convocatòria de subvencions destinades als ajuntaments per a les diferents seus i locals, al servei dels cossos de la Policia Local de la Comunitat Valenciana, durant l'any 2007.
Primera. Objecte
És objecte de la present Orde la concessió de subvencions destinades als ajuntaments per a les diferents seus i locals, al servei dels cossos de la Policia Local de la Comunitat Valenciana, durant l'any 2007.
Segona. Beneficiaris
Únicament podran sol·licitar aquestes subvencions els ajuntaments de la Comunitat Valenciana, amb una població de dret que no excedisca, en l'últim padró, de 20.000 habitants, que reunisquen els requisits que tot seguit es detallen i que realitzen obres necessàries per a l'adaptació, reforma i adequació de les guàrdies o oficines de les policies locals, dels assenyalats en la base següent.
Tercera. Despeses subvencionables
Les ajudes, que tenen la naturalesa jurídica de subvencions, estaran dirigides al finançament de les obres necessàries per a l'adaptació, reforma i adequació de les guàrdies o oficines de les policies locals o, si no n'hi ha, als auxiliars de la Policia Local.
Quarta. Dotació d'aquestes ajudes
L'import de les subvencions regulades en la present Orde, en cap cas no podrà ser de tal quantia que supere el total del cost del material adquirit pel beneficiari l'any 2007.
En el cas que el total de les quantitats sol·licitades siga superior a l'import global màxim d'aquesta orde, les ajudes a concedir a cada sol·licitant es podran determinar per prorrateig segons els criteris que establisca la Comissió de Valoració.
Igualment, si una vegada realitzades les adjudicacions de les ajudes, amb els criteris establits en aquestes bases, resulta que hi ha romanents de crèdits, la Comissió de Valoració podrà augmentar les quanties de les ajudes amb els mateixos criteris de distribució aprovats. En tot cas, no podrà excedir-se les ajudes concedides del total de la despesa realitzada pels beneficiaris.
Tota alteració de les condicions tingudes en compte per a la concessió de la subvenció, podrà modificar la resolució de la concessió.
Cinquena. Procediment
1. Iniciació
Les sol·licituds d'ajudes estaran signades per l'alcalde, dirigides a la Direcció General d'Interior, i es presentaran al Registre de la Direcció General d'Interior de la conselleria de Justícia, Interior i Administracions Públiques siti al carrer Historiador Chabàs, núm. 2 de València, als registres de les delegacions territorials del Govern Valencià, així com en qualsevol dels llocs a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
A la sol·licitud esmentada haurà d'anar acompanyada de la documentació següent:
A. Còpia acarada o certificat de la resolució o de l'acord municipal, que va aprovar la memòria valorada o projecte subscrit per tècnic competent.
B. Certificat de la població de dret, a la data de la sol·licitud.
C. Dades de domiciliació bancària, segons el model facilitat a aquest efecte (annex, fitxa de manteniment de tercers) llevat que s'hi haja presentat amb anterioritat i no haja experimentat cap variació, i en aquest cas bastarà declaració en aquest sentit, amb indicació expressa del compte per on desitge rebre la subvenció, si aquesta és aprovada, així com del NIF de l'ajuntament.
D. Certificat de l'interventor, o funcionari que faça les seues funcions, del pressupost aprovat de la corporació i en vigor a la data de la sol·licitud.
E. Certificat del secretari, que indique el nombre de places pressupostades de Policia Local o, si fa al cas, d'auxiliars de Policia.
El termini per a la presentació de les sol·licituds serà de 20 dies naturals, comptadors des de l'endemà de la publicació de l'Orde de convocatòria en el Diari Oficial de la Comunitat Valenciana.
Si la sol·licitud no inclou totes les dades exigides o falta documentació, s'instarà l'interessat perquè, en el termini de 10 dies, esmene aquests defectes, amb indicació que, si així no ho fa, es considerarà que desisteix de la seua petició, d'acord amb el que disposa l'art. 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
A més de la informació i documentació ressenyada, la Direcció General d'Interior podrà demanar qualsevol altra que considere necessària per a una millor valoració de la possible subvenció a concedir.
2. Tramitació
La valoració i selecció d'instàncies serà efectuada per una Comissió integrada:
Pel director general d'Interior, que actuarà com a president.
Pel cap de l'Àrea de Seguretat Publica.
Pel cap de l'Àrea de Formació i Emergències.
Pel cap de Servei d'Organització de la Seguretat Pública.
Per un tècnic de l'Àrea de Seguretat Publica, que actuarà com a secretari.
En virtut de la delegació continguda en la disposició final primera de la present Ordre, la proposta de la Comissió de Valoració serà resolta pel secretari autonòmic d'Interior.
La resolució, i la seua notificació als sol·licitants, s'efectuaran en el termini de dos mesos, des de la data d'acabament del termini per a la presentació de sol·licituds.
La resolució estimatòria especificarà els mitjans materials a subvencionar, així com la quantia de la subvenció que es concedeix, i serà publicada en el DOCV, amb independència de la notificació personalitzada a cada ajuntament.
S'entendrà desestimada la sol·licitud de subvenció si no recaiguera una resolució expressa en el termini citat de dos mesos.
3. Recursos
Contra la resolució del secretari autonòmic d'Interior, es podrà interposar potestativament recurs de reposició davant del conseller de Justícia, Interior i Administracions Publiques, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1.992, de 26 de novembre, del Règim Jurídic de les Administracions Publiques i del Procediment Administratiu Comú.
Sisena. Criteris de valoració
Els criteris de valoració, que es tindran en compte per a atorgar les ajudes, seran els següents:
a) El nombre total de llocs de Policia Local que estiguen catalogats, en l'última relació de llocs de treball aprovada pel Ple.
b) El nombre d'habitants de dret, segons l'últim padró municipal.
Setena. Obligacions dels beneficiaris
Els beneficiaris d'aquestes ajudes estan obligats a complir les normes especificades en la present Convocatòria, així com:
- Sotmetre's a les actuacions de control financer que corresponga a la Intervenció General, en relació amb les subvencions concedides.
- Comunicar a l'entitat concedent l'obtenció de subvencions o ajudes per a la mateixa finalitat, procedent de qualsevol altra administració o ens públic.
- Acceptar les normes fixades en aquesta Convocatòria, així com aquelles que la Direcció General d'Interior establisca per al desenvolupament i seguiment.
Vuitena. Procediment de pagament i termini de justificació
El lliurament de les subvencions es produirà d'una sola vegada, amb justificació prèvia de la despesa corresponent a l'activitat realitzada.
El termini de presentació de les justificacions requerides conclourà l'últim dia del tercer mes, comptadors des de la recepció de la notificació de la Resolució per la qual s'adjudiquen les ajudes sol·licitades. La documentació justificativa haurà de remetre's en aqueix termini a la Direcció General d'Interior, per a la seua verificació i tràmit.
Novena. Justificació de la subvenció
Per a la percepció de la subvenció, les entitats beneficiàries hauran de presentar:
A. Certificat del document comptable, expedit per/per la interventor/a o secretari/ària de l'ajuntament, amb el vistiplau del/de la president/a o òrgan que ostente la representació d'aquest, en què s'acredite la despesa.
B. Fotocòpia compulsada del rebut acreditatiu del pagament de les factures o, si hi manca, justificant bancari d'aquest.
La justificació ha de fer-se pel total de la despesa aplicada a la finalitat objecte de la subvenció.
A la vista dels justificants aportats, la Direcció General delegada autoritzarà el pagament de la subvenció, amb el límit màxim de la quantitat subvencionada, independentment que el valor de la inversió siga superior, d'acord amb les factures aportades.
Desena. Legislació aplicable
En el no-previst en la present Orde, els beneficiaris se sotmetran al que establix el Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 21 de juny de 1991, a la Llei 11/2006, de 27 de desembre, de Pressupostos de la Generalitat per a l'any 2007, així com a la Llei 38/2003, de 27 de novembre, General de Subvencions i al Reial Decret 887/2006, de 21 de juliol, pel qual s'aprova el Reglament per al seu desenvolupament.